Fyrsta skóflustunga tekin að verkstæðishúsi Hamars á Grundartanga Enn fjölgar í iðnaðarþorpinu sem væntanlega mun byggjast upp á Grundartanga næstu áratugina . Síðasta föstudag var allstór hópur fólks samankominn við lóðina Klafastaðaveg 12 þar sem tekin var fyrsta skóflustungan að 1300 fermetra húsi vélsmiðjunnar Hamars . Kári Pálsson framkvæmdastjóri Hamars segir að húsið verði eitt glæsilegasta vélaverkstæði sem byggt hefur verið á Íslandi , auk þess sem allur aðbúnaður fyrir starfsmenn verði fyrirtaks , svo sem gufuböð og heitir pottar . Hamar er 13 ára fyrirtæki með aðalbækistöðvar í Kópavogi , en er með starfsstöðvar á nokkrum stöðum á landinu . Hamar hefur síðustu misserin verið með bráðabirgðaaðstöðu á Grundartanga í gámum , enda síðustu þrjú árin haft 20 - 70 manns að störfum á svæðinu . Kári segir að ekki hafa verið hægt að bíða með það lengur að byggja upp á Grundartanga , enda ljóst að um öfluga framtíðarstarfsstöð yrði þar að ræða . “ Ætli við séum ekki með þéttasta þjónustustöðvanetið í þessari iðngrein í landinu . Alls staðar þar sem við höfum sett okkur niður hefur eitthvað farið að gerast . Við höfum samt gætt að því að eiga fyrir þeim framkvæmdum sem við höfum lagt í , ” segir Kári . Hamar er með starfsstöðvar á Akureyri , Eskifirði og Þórshöfn á Langanesi . Kári segir að einnig sé tilbúin starfsstöð í Sandgerði þegar álverið í Helguvík kemst í gagnið . Þá sé ljóst að starfsstöðin á Þórshöfn verði gulls ígildi ef olíuleitin ber árangur á Drekasvæðinu .